钦定古今图书集成/明伦汇编/官常典/第778卷 > 蔡撙
## 钦定古今图书集成/明伦汇编/官常典/第778卷 > 蔡撙

按《梁书》本传，“撙字景节，济阳考城人。父兴宗，宋左光
禄大夫、开府仪同三司，有重名前代。撙少方雅退默与兄寅俱知名，选补国子生，举高第，为司徒法曹行
参军。齐左卫将军王俭高选府僚，以撙为主簿。累迁
建安王文学、司徒主簿、左西属。明帝为镇军将军，引
为从事中郎，迁中书侍郎、中军长史、给事黄门侍郎。”
丁母忧，庐于墓侧。齐末多难，服阕，因居墓所。除太子
中庶子，太尉长史，并不就。梁台建，为侍中，迁临海太
守。坐公事左迁太子中庶子，复为侍中、吴兴太守。天
监元年，宣城郡吏吴承伯挟妖道，聚众攻宣城，杀太
守朱僧勇，因转屠旁县，逾山寇吴兴，所过皆残破，众
有二万，奄袭郡城。东道不习兵革，吏民恇扰奔散，并
请撙避之。撙坚守不动，募勇敢固郡。承伯尽锐攻撙，
撙命众出拒，战于门，应手摧破，临阵斩承伯，馀党悉
平。加信武将军，征度支尚书，迁中书令，复为信武将
军、晋陵太守。迁除通直散骑常侍、国子祭酒。迁吏部
尚书。居还弘简有名称。又为侍中，领秘书监，转中书
令，侍中如故。普通二年，出为宣毅将军、吴郡太守。四
年，卒，时年五十七。追赠侍中、金紫光禄大夫、宣惠将
军，谥康子。子彦熙，历官中书郎、宣城内史。